text: Nu kan p-huset genkende din nummerplade 
  09 februar 2018 kl. 10.42
  Det bliver lettere at parkere i Vejles kommunale p-huse. Nyt system scanner bilernes nummerplader. 
  Du skal ikke længere trække en billet eller stille p-skiven, hvis du holder i Vejles parkeringshuse. Vejle Kommune har fra i dag indført nummerpladescannere i sine to p-huse, Albert og Tróndur.
  Dermed bliver din nummerplade registreret på vej ind i p-husene. På vej ud bliver nummerpladen scannet igen. Hvis du har overskredet grænsen for gratis parkering, kan du vælge at betale pr. gang eller registrere din bil i systemet.
  Christoffer Melson (V), formand for Teknisk Udvalg i Vejle.: "Et af målene er, at vi fremover kan undgå parkeringsbøder. "
  - Det skal være let at parkere og betale i vores p-huse. Et af målene er, at vi fremover kan undgå parkeringsbøder. Desuden skal den nye smart-parkering gøre det endnu mere attraktivt for beboere og turister at tage ind til Vejle, og dermed bliver det også en fordel for butikkerne i Vejles midtby, siger Christoffer Melson (V), som er formand for Teknisk Udvalg.
  